次韻傅景夏見贈兼簡徐季益
作者：張鎡
朝代：宋

paragraphs: 懶情妨勇志，闇識乖明時。
昔人嗟遠矣，有夢那見之。
百計諧余衷，第一證以詩。
合處即券鑰，寧問渠爲誰。
端居偪仄胸，旦旦荆榛披。
又如涸轍魴，縱漾清塘陂。
宗旨要領會，法律忌脫遺。
泚筆漫擬古，深扃愧無奇。
寒松凜顔采，恥競桃李姿。
疲馬借康莊，敢對騏驎馳。
自娛成自虐，苦心到肝脾。
孰真念本願，頗或譏繁詞。
君侯忽我予，臭味幾夙期。
何時結幽磐，開徑通雙扉。
花明鶑錦薌，竹暗蜂烟霏。
應緣更數載，遮莫俗驚窺。
偉編昨珍投，如病和扁醫。
月臺氣醇茂，共社當肩隨。
火龜莫視兆，叶吉庸奚疑。
解頤持此先，詎須匡鼎來。